R. Fico, predseda vlády SR: (2008-02-07):
Vláda Slovenskej republiky, ak hovoríme o II. pilieri, na druhej strane rešpektuje, že veľký počet ľudí podpísalo zmluvy so súkromnými dôchodkovými správcovskými spoločnosťami, aj keď, ako som už uviedol, často boli tieto osoby uvádzané do omylu. Ako sa napríklad môže stať, vážené dámy a páni, že do II. piliera sa napríklad prihlásila osoba, ktorá má viac ako 80 rokov? Aj takí ľudia sú v systéme a je neuveriteľné, že k takejto udalosti vôbec došlo. Vysvetlenie je pomerne jednoduché. Zabrala reklama švajčiarskych dôchodkov, dôchodcov prechádzajúcich sa v luxusných letoviskách a užívajúcich si drahé zábavky. Na to netreba žiadne vzdelanie, aby sme mohli zodpovedne vyhlásiť, že tak nastavený II. pilier, ako je na Slovensku, neprinesie ani švajčiarske dôchodky, ani luxusné letoviská, ani drahé zábavky. Prinesie len dobré zisky dôchodkovým správcovským spoločnostiam. Veď nakoniec o nič iné ani nešlo, len o získanie kontroly súkromných spoločností nad verejnými zdrojmi. Dovoľte mi konkrétny príklad, hovoriaci za všetko. Predstavme si sporiteľa do dôchodkovej správcovskej spoločnosti s mesačným sporením, nie s príjmom, ale sporením približne 1 000 korún. Ak za 32 mesiacov sporenia poslala teda Sociálna poisťovňa za túto osobu do súkromnej dôchodkovej správcovskej spoločnosti okolo 32 000 korún, dôchodková správcovská spoločnosť zhodnotila týchto 32 000 korún približne o 1 500 slovenských korún. Ale dôchodková správcovská spoločnosť si súčasne vzala poplatok vo výške 672 korún, čiže čisté zhodnotenie nie je 1 500, ale iba 850 slovenských korún. Vážené dámy a páni, dôchodková správcovská spoločnosť v tomto prípade zinkasovala 44 % z výnosu občana, 44 %. Ak použijeme túto logiku na všetky dôchodkové správcovské spoločnosti, tak nám vychádzajú veľmi zaujímavé čísla. Príspevok sporiteľov za 32 mesiacov je dohromady okolo 51 miliárd slovenských korún. Ale súčasne na poplatkoch už 1,1 miliardy korún skončila niekde na ziskoch a účtoch dôchodkových správcovských spoločností. Vážené dámy a páni, bez akéhokoľvek zaváhania si dovolím skonštatovať aj tu, pred Národnou radou Slovenskej republiky, že vstup do II. piliera je výhodný len pre sporiteľa, ktorý zarába minimálne 29 až 30 000 korún mesačne, ktorému sa táto mzda bude valorizovať a ktorý bude sporiť minimálne 25 až 30 rokov. Ale dodám, že ešte aj pre tohto by bolo výhodnejšie so svojimi peniazmi ísť do banky, kde viacej zarobí, ako zarobí cez dôchodkovú správcovskú spoločnosť. Dám aj iný príklad. Ak si zoberieme priemerne zarábajúceho človeka, ktorý má dnes 15 000 korún, tento človek bude mať svoj plat valorizovaný a bude sporiť 44 rokov, stále bude v mínuse. Čiže, osoba s 15-tisícovou mzdou, ktorá bude pravidelne valorizovaná, ktorá sporí 44 rokov, si nenasporí plus v dôchodkovej správcovskej spoločnosti a je pre neho výhodnejšie ísť cez Sociálnu poisťovňu. Rovnako otvorene vláda Slovenskej republiky upozorňuje na riziká, ktoré sú spojené s tým, že dôchodkové správcovské spoločnosti s príspevkami obchodujú, aby ich zhodnotili. Len pre zaujímavosť uvediem opäť ďalší príklad, tentokrát z Francúzska. Pracovník tretej najväčšej francúzskej banky spôsobil obchodovaním na burze, teda takéto isté obchodovanie budú absolvovať aj dôchodkové správcovské spoločnosti, stratu 4,9 mld. eur. Ak to prerátame cez kurz, 4,9 mld. eur ako strata na burze predstavuje 164 mld. slovenských korún, čo je trikrát viac, ako majú všetci sporitelia uložené v dôchodkových správcovských spoločnostiach na Slovensku. Ak teda niekto tvrdí, že nie je možné spôsobiť stratu, toto je jeden konkrétny príklad, ako sa na burze dá krásne prerobiť. Vláda Slovenskej republiky nepristúpila k zrušeniu II. piliera, ani k zníženiu príspevkov do dôchodkových správcovských spoločností, hoci o tom bola veľmi dlhá diskusia. Máme však zodpovednosť, a preto sme na šesť mesiacov, počnúc januárom tohto roku, umožnili ľuďom, aby ešte raz zvážili svoje rozhodnutie. Môžu teda do 30. júna 2008 z II. piliera vystúpiť, ale aj do neho vstúpiť. Jednoducho povedané, ľudia majú 180 dní na vážne rozhodnutie. Ak sa rozhodnú v II. pilieri zotrvať aj po 30. júni 2008, berú na seba časť rizika a zodpovednosti za možný negatívny vývoj dôchodkových správcovských spoločnostiach. Ak si všetci dobre pamätáme reklamu dôchodkových správcovských spoločností, veľkými písmenami boli dobré správy o budúcnosti a sladkom živote našich dôchodcov a tými malými, na ktoré som už aj ja potreboval lupu, sa Slovensku oznamovalo, že nikto nič negarantuje, najmä nie výnos a že prakticky nikto za nič nezodpovedá. Vláda Slovenskej republiky v nasledujúcich asi 140 dňoch nepôjde cestou klamlivej kampane, nebudeme nikoho vyháňať z dôchodkových správcovských spoločností, nezopakujeme rôzne marketingové postupy používané pri lákaní klientov a už vôbec nebudeme ponúkať sprostredkovateľom provízie za to, že tak ako ľudí do DSS nahnali, tak teraz ich prehovoria na odchod. Vláda Slovenskej republiky chce len poskytnúť všetkým všetky potrebné informácie, čo bolo cieľom vzniku dôchodkových správcovských spoločností, to znamená, zarobiť. Komu sa oplatí v II. pilieri zostať a aké sú riziká. Toto považujeme za solídny prístup k ľuďom a takto aj budeme postupovať. Doteraz sme toho veľa v informovaní verejnosti neurobili a aj tak už vystúpilo 5 000 ľudí. Nečakáme žiadnu pomoc a ani záujem médií šíriť informácie o skutočnej podstate sporenia v II. pilieri, pretože toto sporenie a II. pilier, ako som povedal, je jednoznačne orientovaný na dosahovanie zisku dôchodkových správcovských spoločností. Veď koho chlieb ješ, toho pieseň spievaš. A vláda nemá stá milióny na masívnu reklamnú kampaň v médiách. Ako sme si však poradili v iných prípadoch, poradíme si aj v tomto prípade. Dovoľte mi ešte dodať, že skúsenosti z krajín, kde boli zavedené podobné dôchodkové reformy, potvrdili závery I. svetového fóra sociálneho zabezpečenia organizovaného Medzinárodnou asociáciou sociálneho zabezpečenia so sídlom v Ženeve, ktoré sa uskutočnilo v septembri minulého roku. Z 12 latinsko-amerických štátov, ktoré zaviedli tzv. čílsky model kapitalizácie, od uvedených reforiem už 7 štátov odstupuje. Je paradoxné, že predchádzajúca vládna garnitúra si osvojila a na Slovensku zaviedla model približne v období, kedy krajiny jeho pôvodu zistili, že už zlyhal. V dnešnom čase ho dôkladne reformujú prostredníctvom obnovenia verejného priebežného systému, zavádzaním pravidiel smerujúcich k väčšej efektívnosti, kontrole obidvoch systémov, aby sa znížili premrštené zisky a náklady generované finančnými inštitúciami. Mne osobne je známy predovšetkým osud argentínskeho modelu. Poradca senátu tejto krajiny a riaditeľ Asociácie za globálny rozvoj na margo vzoru slovenskej penzijnej reformy v roku 2007 napísal v jednom článku pod názvom Súkromný kapitalizačný sektor zlyhal, s podnadpisom Ako Argentína zreformovala dôchodkovú reformu, toto, presne citujem: „Začiatkom tohto roku 2007 padlo v Argentíne historické rozhodnutie. Takmer všetky politické strany podporili zákon, ktorý znamená koniec nedobrovoľného trhu, koniec mimoriadnej výnosnosti finančných inštitúcií na úkor zarábajúcich a dôchodcov.“ Je možné, vážené dámy a páni, že takýto vývoj nás niekedy čaká aj na Slovensku. Ďakujem pekne. (Potlesk.)